## Rješenje Ustavnog suda Republike Hrvatske broj U-III-699/1996 od 14. studenoga 1996.

### NN 96/1996 (15.11.1996.), Rješenje Ustavnog suda Republike Hrvatske broj U-III-699/1996 od 14. studenoga 1996.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci dr. Velimir Belajec, Zdravko Bartovčak, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, odlučujući
o ustavnoj tužbi V. G. iz B., na sjednici Suda održanoj dana 14. studenoga
1996. godine, donio je slijedeće

## **RJEŠENJE**

Ustavna tužba se odbacuje.

Ovo će rješenje biti objavljeno u "Narodnim novinama".

Obrazloženje

V. G. iz B., pozivajući se na ovlaštenje iz odredbe članka 81. stavka
2. Zakona o lokalnoj samoupravi i upravi ("Narodne novine", br. 90/92,
94/93 i 117/93) podnio je Ustavnom sudu Republike Hrvatske ustavnu tužbu
u svojstvu predsjednika raspuštenog predstavničkog tijela jedinice lokalne
samouprave.

Ustavnom tužbom osporava se Odluka Vlade Republike Hrvatske o raspuštanju
Općinskog vijeća općine B. od 31. listopada 1996. godine ("Narodne novine",
br. 93/96), nastavno: Odluka Vlade o raspuštanju.

U ustavnoj tužbi se navodi da su Odlukom Vlade o raspuštanju povrijeđene
temeljne odredbe Ustava iz članka 1. stavka 3., 3., 5. stavka 2., odredbe
Ustava iz članka 107. te ustavna prava građana na lokalnu samoupravu iz
članka 128. Ustava i ustavna prava jedinica lokalne samouprave iz članaka
129. i 130. Ustava, a da je osporena Odluka o raspuštanju donijeta suprotno
odredbi članka 81. stavka 1. t. 4. Zakona o lokalnoj samoupravi i upravi.

Razlozi ustavne tužbe sadržani su u tvrdnji da ostavka 3 vijećnika nije
ostavka najmanje polovine vijećnika Općinskog vijeća općine B. te je Odluka
Vlade o raspuštanju istog protivna navedenim ustavnim odredbama i jamstvima,
kao i navedenoj zakonskoj odredbi.

U ustavnoj je tužbi stavljen prijedlog Sudu za usvajanje ustavne tužbe
te ukidanje Odluke Vlade o raspuštanju.

Ustavna tužba nije dopuštena.

Prema odredbi članka 81. stavka 2. Zakona o lokalnoj samoupravi i upravi,
u slučaju raspuštanja predstavničkog tijela jedinice lokalne samouprave,
predsjednik raspuštenog predstavničkog tijela može, u roku od 48 sati,
Ustavnom sudu Republike Hrvatske podnijeti ustavnu tužbu.

Radi se, dakle, o posebnom zakonskom ovlaštenju na korištenje pravnog
sredstva točno određenoj osobi - predsjedniku raspuštenog predstavničkog
tijela jedinice lokalne samouprave.

Zakon o izborima članova predstavničkih tijela jedinica lokalne samouprave
i uprave ("Narodne novine", br. 90/92, 69/95 i 59/96) je u članku 64. stavku
1. propisao da se na prvim izborima u općinska vijeća bira 16 vijećnika.

Na prvim izborima za Općinsko vijeće općine B. isti nisu provedeni u
četiri izborne jedinice te četiri vijećnika nisu izabrana pa je Općinsko
vijeće od 1993. godine djelovalo, a nakon smrti jednog vijećnika, u sastavu
od 11 vijećnika.

Odredba članka 24. stavka 1. Zakona o lokalnoj samoupravi i upravi propisuje
da je za rad i valjano odlučivanje općinskih vijeća potrebna prisutnost
natpolovične većine vijećnika.

Poslovnik Općinskog vijeća općine B. je u odredbi članka 117. stavka
2. propisao da je za donošenje odluke o izboru predsjednika Općinskog vijeća
potrebna većina svih vijećnika Općinskog vijeća.

U skladu s navedenim zakonskim i Poslovničkom odredbom, Općinsko vijeće
općine B. je na sjednici od 29. listopada 1996. godine moglo raditi i donositi
pravno valjane odluke ako je sjednici nazočno najmanje 9 vijećnika.

Budući da je sjednici Općinskog vijeća općine B., održanoj dana 29.
listopada 1996. godine, pri izboru predsjednika Općinskog vijeća bilo nazočno
7 od potrebnih 9 vijećnika, to Općinsko vijeće općine B. nije moglo zakonito
izabrati predsjednika Općinskog vijeća.

Stoga je ustavnu tužbu podnijela osoba koja nije predsjednik raspuštenog
predstavničkog tijela jedinice lokalne samouprave te prema zakonskoj odredbi
članka 81. stavka 2. Zakona o lokalnoj samoupravi i upravi nije ovlaštena
na njeno podnošenje pa je ustavna tužba nedopuštena.

Okolnost što Odluka Vlade o raspuštanju Općinskog vijeća općine B. nije
obrazložena - a nesumnjivo je trebala biti obrazložena jer se radi o odluci
protiv koje je dopušteno pravno sredstvo, tj. ustavna tužba - u ovom postupku
nije mogla biti predmet ocjene, jer se zbog nedostatka procesnih pretpostavki
(legitimacije podnositelja ustavne tužbe) nije moglo ulaziti u meritum
spora.

Konačno, treba imati na umu i odredbe članka 4. Zakona o izboru članova
predstavničkih tijela lokalne samouprave i jedinica lokalne uprave i samouprave
koje obvezuju Vladu Republike Hrvatske, u slučaju raspuštanja predstavničkog
tijela jedinice lokalne samouprave, da raspiše izbore i da se izbori moraju
održati najkasnije u roku od 60 dana.

Iz tih je razloga, na temelju članka 58. Poslovnika Ustavnog suda Republike
Hrvatske ("Narodne novine", br. 29/94), ustavna tužba odbačena kao u izreci
rješenja.

Rješenje o objavi utemeljeno je na odredbi članka 20. Ustavnog zakona
o Ustavnom sudu Republike Hrvatske ("Narodne novine", br. 13/1991).

Broj: U-III-699/1996.
Zagreb, 14. studenoga 1996.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

Rješenje, NN 96/1996-1917